CELEX ID: 32023D0927

--- ENGLISH ---

Document:
$en_document

Summary:
$en_summary

--- DANISH ---

Document:
8.5.2023
DA
Den Europæiske Unions Tidende
L 123/27
RÅDETS AFGØRELSE (FUSP) 2023/927
af 5. maj 2023
om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker gennem levering af ammunition
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
Rådets afgørelse (FUSP) 2021/509 
(
1
)
 etablerer den europæiske fredsfacilitet (EPF) til medlemsstaternes finansiering af EU-aktioner under den fælles udenrigs- og sikkerhedspolitik (FUSP) med henblik på at bevare freden, forebygge konflikter og styrke den internationale sikkerhed i henhold til traktatens artikel 21, stk. 2, litra c). I henhold til artikel 1, stk. 2, i afgørelse (FUSP) 2021/509 skal EPF navnlig anvendes til at finansiere bistandsforanstaltninger såsom aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
(2)
Ukraines væbnede styrker har gennem flere år imødegået Ruslands aggression med fortsatte militære og civile ofre til følge. Ruslands aggression eskalerede dramatisk i februar 2022 som følge af Den Russiske Føderations væbnede styrkers uprovokerede omfattende invasion af Ukraine.
(3)
Den 25. februar 2022 fremsatte Ukraines regering en hasteanmodning til Unionen om bistand i form af levering af militært udstyr. Som reaktion herpå er der siden den 28. februar 2022 blevet ydet støtte under EPF i henhold til Rådets afgørelse (FUSP) 2022/338 
(
2
)
 og (FUSP) 2022/339 
(
3
)
.
(4)
På det 24. topmøde mellem EU og Ukraine den 3. februar 2023 gentog Unionen og dens medlemsstater deres fortsatte støtte til Ukraine og det ukrainske folk mod Ruslands igangværende angrebskrig, så længe det er nødvendigt. På det ekstraordinære møde i Det Europæiske Råd den 9.-10. februar 2023 understregede Ukraines præsident det presserende behov for yderligere militær støtte til Ukraine.
(5)
Unionens højtstående repræsentant for udenrigsanliggender og sikkerhedspolitik (»den højtstående repræsentant«) modtog den 2. marts 2023 en anmodning fra Ukraine, hvori Unionen anmodedes om at støtte Ukraines væbnede styrker med levering af artilleriammunition med en kaliber på 155 mm.
(6)
Den 20. marts 2023 blev Rådet enigt om en tresporet tilgang med henblik på navnlig at fremskynde levering og fælles indkøb af op til en million stykker artilleriammunition til Ukraine i en fælles indsats inden for de næste 12 måneder og opfordrede til en hurtig gennemførelse af disse tre spor, som er indbyrdes forbundne og skal følges parallelt og på koordineret vis. Rådet opfordrede medlemsstaterne til hurtigst muligt at levere jord til jord-ammunition og artilleriammunition til Ukraine og, hvis der anmodes herom, missiler. Med hensyn til det tredje spor opfordrede Rådet også Kommissionen til at forelægge konkrete forslag med henblik på hurtigst muligt at støtte forøgelsen af den europæiske forsvarsindustris produktionskapaciteter, sikre forsyningskæder, lette effektive indkøbsprocedurer, afhjælpe mangler i produktionskapaciteter og fremme investeringer, herunder, hvor det er relevant, ved mobilisering af Unionens budget.
(7)
Rådet opfordrede endvidere medlemsstaterne til i fællesskab at indkøbe artilleriammunition med en kaliber på 155 mm og, hvis der anmodes herom, missiler til Ukraine på den hurtigst mulige måde inden den 30. september 2023 fra den europæiske forsvarsindustri (og Norge) inden for de parametre, der er defineret inden for rammerne af et eksisterende projekt under Det Europæiske Forsvarsagentur (EDA) eller gennem supplerende fælles indkøbsprojekter, der ledes af en medlemsstat.
(8)
De vilkår og betingelser, der er fastlagt i denne afgørelse, er kun relevante for fælles indkøb som omhandlet i punkt 3 i noten om »fremskyndelse af levering og fælles indkøb af ammunition til Ukraine«, som Rådet godkendte den 20. marts 2023, og berører ikke eventuelle vilkår og betingelser i fremtidige afgørelser eller forordninger vedrørende den europæiske forsvarsindustri.
(9)
Bistandsforanstaltninger skal gennemføres under hensyntagen til principperne og kravene i afgørelse (FUSP) 2021/509, navnlig overholdelse af Rådets fælles holdning 2008/944/FUSP 
(
4
)
, og i overensstemmelse med reglerne for gennemførelse af indtægter og udgifter, der finansieres under EPF (»EPF-gennemførelsesreglerne«), herunder reglerne om militært udstyrs oprindelse. Uanset artikel 50 i afsnit 3 (Book 3) i EPF-gennemførelsesreglerne og på grund af særlige omstændigheder er deltagelse i fælles indkøbsprocedurer for ammunition og missiler, der skal finansieres via denne bistandsforanstaltning, kun åben for økonomiske aktører, der er etableret i Unionen eller Norge, og som producerer denne ammunition og disse missiler i Unionen eller Norge, uden at dette berører eventuelle fremtidige afgørelser. Oprindelsesreglerne i artikel 60 i Europa-Parlamentets og Rådets forordning (EU) nr. 952/2013 
(
5
)
 bør finde anvendelse. Ammunition og missiler, der har gennemgået et vigtigt trin i fremstillingen i Unionen eller Norge, som består i endelig samling, bør også anses for støtteberettigede. Disse aktørers forsyningskæder kan omfatte aktører, der er etableret eller har deres produktion uden for Unionen eller Norge. Der bør i den forbindelse tages hensyn til medlemsstaternes sikkerheds- og forsvarsinteresser.
(10)
Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitære folkeret.
(11)
Rådet vil regelmæssigt på månedsbasis modtage opdateringer om gennemførelsen af bistandsforanstaltningen inden for rammerne af denne afgørelse for at overvåge fremskridtene med hensyn til at nå målet om at levere en million stykker artilleriammunition til Ukraine. Der vil også blive afholdt regelmæssige møder mellem de nationale materieldirektører og taskforcen for fælles indkøb af forsvarsmateriel (Kommissionen, EU-Udenrigstjenesten, EDA) for at vurdere behovene og de industrielle kapaciteter samt for at sikre den nødvendige tætte koordinering, navnlig med hensyn til levering fra lagre, omprioritering af eksisterende ordrer og de forskellige fælles indkøbsprojekter, for at sikre den passende gennemførelse af de tre forskellige spor.
(12)
De Faste Repræsentanters Komité vil overvåge den koordinerede og parallelle gennemførelse af den tresporede tilgang.
(13)
Rådet bemærkede også, at det fortsat er fast besluttet på at yde politisk og militær støtte til Ukraine, navnlig gennem EPF og EU's militære bistandsmission til støtte for Ukraine, uden at dette berører den særlige karakter af visse medlemsstaters sikkerheds- og forsvarspolitik, og på at sikre, at der tages behørigt hensyn til alle medlemsstaters sikkerheds- og forsvarsinteresser —
VEDTAGET DENNE AFGØRELSE:
Artikel 1
Oprettelse, mål, anvendelsesområde og varighed
1.   Der oprettes herved en bistandsforanstaltning, som skal finansieres inden for rammerne af den europæiske fredsfacilitet (EPF) (»bistandsforanstaltningen«), til fordel for Ukraine (»modtageren«).
2.   Målet med bistandsforanstaltningen er at bidrage til at styrke Ukraines væbnede styrkers kapaciteter og modstandsdygtighed med henblik på at forsvare Ukraines uafhængighed, suverænitet og territoriale integritet og beskytte civilbefolkningen mod den fortsatte militære aggression gennem levering af artilleriammunition med en kaliber på 155 mm og, hvis der anmodes herom, missiler, der indkøbes i fællesskab fra den europæiske forsvarsindustri på den hurtigst mulige måde.
3.   For at nå det mål, der er fastsat i stk. 2, finansierer bistandsforanstaltningen levering til Ukraines væbnede styrker af artilleriammunition med en kaliber på 155 mm og, hvis der anmodes herom, missiler. Denne type ammunition og missiler indkøbes i fællesskab fra økonomiske aktører, der er etableret i Unionen eller Norge, og som producerer denne ammunition og disse missiler i Unionen eller Norge. Oprindelsesreglerne i artikel 60 i forordning (EU) nr. 952/2013 finder anvendelse. Ammunition og missiler, der har gennemgået et vigtigt trin i fremstillingen i Unionen eller Norge, som består i endelig samling, anses også for støtteberettigede. Disse aktørers forsyningskæder kan omfatte aktører, der er etableret eller har deres produktion uden for Unionen eller Norge. Der tages i den forbindelse hensyn til medlemsstaternes sikkerheds- og forsvarsinteresser. Fælles indkøb i henhold til denne bistandsforanstaltning foretages af de enheder, der er opført i artikel 4, stk. 3, inden for de parametre, der er defineret inden for rammerne af et eksisterende projekt under Det Europæiske Forsvarsagentur eller gennem supplerende fælles indkøbsprojekter, der ledes af en medlemsstat.
4.   Bistandsforanstaltningens varighed er 56 måneder fra datoen for vedtagelsen af denne afgørelse.
Artikel 2
Finansielle ordninger
1.   Det finansielle referencegrundlag til dækning af udgifterne i forbindelse med bistandsforanstaltningen udgør 1 000 000 000 EUR.
2.   Alle udgifter forvaltes i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres under EPF (»EPF-gennemførelsesreglerne«), herunder reglerne om militært udstyrs oprindelse. Uanset artikel 50 i afsnit 3 (Book 3) i EPF-gennemførelsesreglerne er deltagelse i fælles indkøbsprocedurer kun åben for økonomiske aktører jf. artikel 1, stk. 3.
3.   I overensstemmelse med artikel 29, stk. 5, i afgørelse (FUSP) 2021/509 kan administratoren for bistandsforanstaltninger indkalde bidrag op til 1 000 000 000 EUR efter vedtagelsen af nærværende afgørelse. De bidrag, som indkaldes af administratoren for bistandsforanstaltninger, må kun benyttes til at betale udgifter inden for de grænser, der er godkendt af udvalget nedsat ved afgørelse (FUSP) 2021/509 i de tilhørende ændringsbudgetter og årlige budgetter svarende til bistandsforanstaltningen.
4.   Indkøbskontrakter eller købsordrer i forbindelse med gennemførelsen af bistandsforanstaltningen indgås på den hurtigst mulige måde mellem den 20. marts 2023 og den 30. september 2023. Dermed forbundne udgifter er støtteberettigede fra den 20. marts 2023 og indtil en dato, der fastsættes af Rådet.
Artikel 3
Ordninger med modtageren
1.   Den højtstående repræsentant indgår de nødvendige ordninger med modtageren for at sikre dens overholdelse af folkeretten, navnlig den internationale menneskerettighedslovgivning og den humanitære folkeret, og artikel 62, stk. 2, i afgørelse (FUSP) 2021/509, som en betingelse for ydelse af støtte inden for rammerne af bistandsforanstaltningen.
2.   De ordninger, der er omhandlet i stk. 1, omfatter bestemmelser om suspension og ophør af støtte inden for rammerne af bistandsforanstaltningen, i tilfælde af at det konstateres, at modtageren tilsidesætter de i stk. 1 omhandlede forpligtelser.
Artikel 4
Gennemførelse
1.   Den højtstående repræsentant er ansvarlig for at sikre gennemførelse af denne afgørelse i overensstemmelse med afgørelse (FUSP) 2021/509 og EPF-gennemførelsesreglerne, i overensstemmelse med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
2.   Specifikationerne for artilleriammunition med en kaliber på 155 mm og missiler, der skal leveres i henhold til bistandsforanstaltningen, skal svare til de prioriteter, som Ukraine har meddelt via EU's Militærstab. Det udvalg, der er nedsat ved afgørelse (FUSP) 2021/509, træffer afgørelse om rammerne for finansiering af de aktiviteter, der er omhandlet i artikel 1, stk. 3, og om refusionsordninger, hvor det er hensigtsmæssigt.
3.   Gennemførelsen af de aktiviteter, der er omhandlet i artikel 1, stk. 3, kan varetages af følgende:
a)
Belgiens forsvarsministerium
b)
Bulgariens forsvarsministerium
c)
Kroatiens forsvarsministerium
d)
Cyperns forsvarsministerium
e)
Den Tjekkiske Republiks forsvarsministerium
f)
Danmarks forsvarsministerium
g)
det estiske Center for Forsvarsinvesteringer (ECDI) på vegne af Estlands forsvarsministerium
h)
Finlands forsvarsministerium
i)
Frankrigs forsvarsministerium
j)
Tysklands forsvarsministerium og forbundsministerium for indenrigsanliggender og lokalsamfund
k)
Grækenlands forsvarsministerium
l)
Italiens forsvarsministerium
m)
Letlands forsvarsministerium og Letlands Statsforsvars Center for Logistik og Indkøb
n)
Litauens forsvarsministerium
o)
forsvarsdirektoratet under Luxembourgs udenrigs- og europaministerium
p)
Nederlandenes forsvarsministerium
q)
Polens forsvarsministerium
r)
Portugals forsvarsministerium
s)
Rumæniens forsvarsministerium
t)
Den Slovakiske Republiks forsvarsministerium
u)
Sloveniens forsvarsministerium
v)
Spaniens forsvarsministerium
w)
Sveriges forsvarsministerium/Försvarets materielverk.
Artikel 5
Støtte fra medlemsstaterne
Medlemsstaterne tillader transit af artilleriammunition med en kaliber på 155 mm og missiler, herunder ledsagende personale, gennem deres område, herunder deres luftrum, på en måde, der er i overensstemmelse med artikel 56, stk. 3, i afgørelse (FUSP) 2021/509.
Artikel 6
Overvågning, kontrol og evaluering
1.   Den højtstående repræsentant overvåger modtagerens overholdelse af de forpligtelser, der fastsættes i overensstemmelse med artikel 3. Denne overvågning skal anvendes til at skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, og til at bidrage til at forebygge sådanne tilsidesættelser, herunder krænkelser af international menneskerettighedslovgivning og den humanitære folkeret begået af enheder i Ukraines væbnede styrker, som modtager støtte i henhold til bistandsforanstaltningen.
2.   Kontrollen af udstyr efter afsendelse tilrettelægges på en måde, der er i overensstemmelse med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
Artikel 7
Rapportering
I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for Den Udenrigs- og Sikkerhedspolitiske Komité (PSC) i overensstemmelse med artikel 63 i afgørelse (FUSP) 2021/509. Dette vil blive suppleret med regelmæssige, månedlige opdateringer til Rådet om gennemførelsen af bistandsforanstaltningen, herunder om de fremskridt, der er gjort med hensyn til at nå dens mål, baseret på oplysninger fra medlemsstaterne om leverancer af artilleriammunition med en kaliber på 155 mm, og hvis der anmodes herom, missiler. Administratoren for bistandsforanstaltninger oplyser regelmæssigt det ved afgørelse (FUSP) 2021/509 nedsatte facilitetsudvalg om gennemførelsen af indtægter og udgifter i overensstemmelse med nævnte afgørelses artikel 38, herunder ved at give oplysninger om de involverede leverandører og underleverandører.
Artikel 8
Suspension og ophævelse
1.   PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
2.   PSC kan også henstille, at Rådet ophæver bistandsforanstaltningen.
Artikel 9
Ikrafttræden
Denne afgørelse træder i kraft på dagen for vedtagelsen.
Den finder anvendelse fra den 20. marts 2023.
Udfærdiget i Bruxelles, den 5. maj 2023.
På Rådets vegne
J. ROSWALL
Formand
(
1
)
  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (
EUT L 102 af 24.3.2021, s. 14
).
(
2
)
  Rådets afgørelse (FUSP) 2022/338 af 28. februar 2022 om en bistandsforanstaltning inden for rammerne af den europæiske fredsfacilitet med henblik på levering af dødbringende militært udstyr og dødbringende militære platforme til Ukraines væbnede styrker (
EUT L 60 af 28.2.2022, s. 1
).
(
3
)
  Rådets afgørelse (FUSP) 2022/339 af 28. februar 2022 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker (
EUT L 61 af 28.2.2022, s. 1
).
(
4
)
  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (
EUT L 335 af 13.12.2008, s. 99
).
(
5
)
  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (
EUT L 269 af 10.10.2013, s. 1
).

Summary:
Den europæiske fredsfacilitet — støtte til Ukraines væbnede styrker
RESUMÉ AF:
Rådets afgørelse (FUSP) 2022/338 om en bistandsforanstaltning inden for rammerne af den europæiske fredsfacilitet med henblik på levering af dødbringende militært udstyr og dødbringende militære platforme til Ukraines væbnede styrker
Rådets afgørelse (FUSP) 2022/339 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker
Rådets afgørelse (FUSP) 2023/927 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker
HVAD ER FORMÅLET MED AFGØRELSERNE?
Afgørelserne opretter bistandsforanstaltninger, der finansieres under den 
europæiske fredsfacilitet
 (EPF), for at styrke Ukraines væbnede styrkers kapaciteter og modstandsdygtighed til at:
forsvare Ukraines territoriale integritet og suverænitet
beskytte Ukraines civilbefolkning
 mod den igangværende russiske angrebskrig.
HOVEDPUNKTER
Baggrund
De ukrainske væbnede styrker har været 
involveret i en konflikt
 i mere end 7 år, med fortsatte militære og civile tab. Konflikten eskalerede dramatisk i februar 2022 som følge af 
Ruslands væbnede styrkers uprovokerede invasion af Ukraine
.
Den 
25. februar 2022
 
bad den ukrainske regering 
Den Europæiske Union
 (EU) om akut hjælp
 i form af levering af militært udstyr.
Da situationen var blevet forværret siden begyndelsen af 2022, havde EU’s 
medlemsstater
 allerede ydet bistand.
EU-bistand
EU vil levere 
dødbringende militært udstyr og dødbringende militære platforme
 samt 
vedligeholdelse, reparation og istandsættelse
 af EPF-finansieret dødbringende militært udstyr og dødbringende militære platforme samt af identisk udstyr foretaget af militært personale på militære anlæg eller i blandede former for civilt-militært samarbejde eller på fabrikker (i henhold til afgørelse (FUSP) 2022/338, som blev ændret ved afgørelse (FUSP) 
2023/810
), som Ukraine har anmodet om, på følgende betingelser.
Et referencegrundlag til dækning af udgifterne på 4,120 mia. EUR. Udgifter i forbindelse med gennemførelsen af bistandsforanstaltningen er støtteberettigede fra den 
1. januar 2022
 og indtil en dato, der fastsættes af 
Rådet for Den Europæiske Union
.
De 
maksimale støtteberettigede udgifter
, der blev afholdt inden den 
11. marts 2022
, var på 450 mio. EUR. Beløbet på 1.390 mia. EUR var støtteberettiget fra den 11. marts til den 
21. juli 2022
. Beløbet på 677,4 mio. EUR var støtteberettiget mellem den 21. juli og den 
30. november 2022
.
Et beløb på 1,6 mia. EUR er støtteberettiget fra den 
1. december 2022
, hvoraf 1,0 mia. EUR er støtteberettigede fra den 
9. februar 2023
 til den 
31. maj 2023
 med henblik på finansiering af refusion af doneret materiel fra eksisterende lagre eller fra omprioritering af eksisterende ordrer, der er leveret i den pågældende periode, vedrørende jord til jord-ammunition og artilleriammunition, og, hvis der anmodes herom, missiler. Eventuelle uudnyttede midler fra dette sidstnævnte beløb skal anvendes til refusion af alt dødbringende udstyr, der har været støtteberettiget under bistandsforanstaltningen siden den 
1. december 2022
, i overensstemmelse med prioriteterne på Ukraines liste over behov.
Udgifter til 
vedligeholdelse og reparation
 har været støtteberettigede siden den 
17. oktober 2022
.
Udgifter forbundet til 
istandsættelse
 har været støtteberettigede siden den 
2. februar 2023
.
Bistanden finansieres under den 
europæiske fredsfacilitet
.
Den vil vare i 70 måneder.
EU vil også stille et yderligere referencegrundlag på op til 380 mio. EUR (i henhold til afgørelse (FUSP) 2022/339, som ændret flere gange) til rådighed til 
ikkedødbringende udstyr og forsyninger
 såsom personlige værnemidler, førstehjælpsudstyr og brændstof samt 
vedligeholdelse, reparation og istandsættelse
 af EPF-finansieret ikkedødbringende udstyr og forsyninger samt identisk udstyr, som Ukraine anmoder om, på følgende vilkår.
Alle udgifter skal forvaltes i overensstemmelse med afgørelse (FUSP) 
2021/509
 og reglerne for gennemførelse af indtægter og udgifter, der finansieres inden for rammerne af EPF.
Foranstaltningerne kan udføres af medlemsstaternes respektive forsvarsministerier.
Varigheden af disse bistandsforanstaltninger er ligeledes fastsat til 70 måneder (ændret fra 24, 36 og senere 60 måneder).
Udgifter i forbindelse med gennemførelsen af bistandsforanstaltningen er støtteberettigede fra den 
1. januar 2022
 og indtil en dato, der fastsættes af Rådet.
De maksimale støtteberettigede udgifter, der blev afholdt inden den 
11. marts 2022
, var på 50 mio. EUR.
Beløbet på 220 mio. EUR har været støtteberettiget siden den 
21. juli 2022
.
Udgifter til 
vedligeholdelse og reparation
 har været støtteberettigede siden den 
17. oktober 2022
.
Udgifter forbundet til 
istandsættelse
 har været støtteberettigede siden den 
2. februar 2023
.
I februar 2023 blev afgørelse (FUSP) 
2023/231
 vedtaget for at støtte de ukrainske væbnede styrker, der er trænet af Den Europæiske Unions militære bistandsmission (EUMAM) til støtte for Ukraine. Den blev ændret ved afgørelse (FUSP) 
2023/2677
, hvorved det finansielle referencebeløb for foranstaltningen blev hævet fra 45 mio. EUR til 55 mio. EUR, og varigheden af afgørelse (FUSP) 2023/231 blev forlænget til 60 måneder.
Afgørelse (FUSP) 2023/927 vedrører en bistandsforanstaltning til finansiering af levering til Ukraines væbnede styrker af artilleriammunition med en kaliber på 155 mm og, hvis der anmodes herom, missiler, der indkøbes i fællesskab af medlemsstaterne fra den europæiske forsvarsindustri (i EU eller Norge). Afgørelsen omfatter ligeledes levering af ammunition og missiler, der har gennemgået et vigtigt trin i fremstillingen i EU eller Norge, som består i endelig samling.
For at være berettigede til refusion fra EPF skal indkøbskontrakter eller købsordrer være indgået senest den 
30. september 2023
 inden for rammerne af et eksisterende projekt under 
Det Europæiske Forsvarsagentur
 eller gennem supplerende fælles indkøbsprojekter, der ledes af en medlemsstat.
Den europæiske fredsfacilitets udvalg vil yderligere definere typen og mængden af den støtte, der skal finansieres, under hensyntagen til anbefalinger fra 
Den Europæiske Unions Militærstab
 for at imødekomme Ukraines væbnede styrkers behov.
Støtte fra medlemsstaterne
Medlemsstaterne skal:
overveje finansiel og logistisk støtte
 til Ukraine, herunder levering af værnemidler
tillade transit af militært udstyr
, herunder ledsagende personale, gennem deres område, herunder deres luftrum.
Overvågning og rapportering
Som en betingelse for støtte vil 
Unionens højtstående repræsentant for udenrigsanliggender og sikkerhedspolitik
 sikre, at Ukraine opfylder sine forpligtelser til at overholde international ret, navnlig internationale 
menneskerettigheder
 og den humanitære folkeret samt følgende EPF-regler:
aktiver skal anvendes korrekt og effektivt til de formål, de blev leveret til
aktiver skal vedligeholdes for at sikre deres anvendelighed og operationelle tilgængelighed i hele deres levetid
aktiver må ikke gå tabt og må ikke uden udvalgets samtykke afhændes til andre end dem, som er blevet udpeget i ordningerne, ved afslutningen af deres livscyklus eller ved bistandsforanstaltningens ophør
efterlevelse af eventuelle andre krav, som Rådet har fastlagt.
Kontrolovervågning efter afsendelse overholder EPF’s 
integrerede metodologiske ramme
 for vurdering og fastlæggelse af vurdering og fastlæggelse.
Den højtstående repræsentant forelægger halvårlige rapporter om gennemførelsen for 
Den Udenrigs- og Sikkerhedspolitiske Komité
.
Den Udenrigs- og Sikkerhedspolitiske Komité kan beslutte at suspendere bistandsforanstaltningerne helt eller delvist eller henstille, at Rådet ophæver gennemførelsen af dem.
HVORNÅR GÆLDER AFGØRELSERNE FRA?
Afgørelserne har været gældende fra den 
1. januar 2022
. De reviderede referencegrundlag blev indført den 
21. juli 2022
.
BAGGRUND
For yderligere oplysninger henvises til:
Den europæiske fredsfacilitet
 (Europa-Kommissionen)
Den europæiske fredsfacilitet
 (Rådet for Den Europæiske Union).
HOVEDDOKUMENTER
Rådets afgørelse (FUSP) 
2022/338
 af 
28. februar 2022
 om en bistandsforanstaltning inden for rammerne af den europæiske fredsfacilitet med henblik på levering af dødbringende militært udstyr og dødbringende militære platforme til Ukraines væbnede styrker (EUT L 60 af 
28.2.2022
, 
s. 1-4
).
Efterfølgende ændringer til afgørelse (FUSP) 2022/338 er blevet indarbejdet i grundteksten. Denne 
konsoliderede udgave
 har ingen retsvirkning.
Rådets afgørelse (FUSP) 
2022/339
 af 
28. februar 2022
 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker (EUT L 61 af 
28.2.2022
, 
s. 1-4
).
Se den 
konsoliderede udgave
.
Rådets afgørelse (FUSP) 
2023/927
 af 
5. maj 2023
 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker gennem levering af ammunition (EUT L 123 af 
8.5.2023
, 
s. 27-31
).
TILHØRENDE DOKUMENTER
Rådets afgørelse (FUSP) 
2023/231
 af 
2. februar 2023
 om en bistandsforanstaltning inden for rammerne af den europæiske fredsfacilitet for at støtte Ukraines væbnede styrker, som uddannes af Den Europæiske Unions militære bistandsmission til støtte for Ukraine (EUT L 32 af 
3.2.2023
, 
s. 64-67
).
Se den 
konsoliderede udgave
.
Rådets afgørelse (FUSP) 
2021/509
 af 
22. marts 2021
 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 
24.3.2021
, 
s. 14-62
).
Se den 
konsoliderede udgave
.
seneste ajourføring 
15.6.2024